Gevangene steek glo bewaarders om ‘status’ te bewysArgieffoto Twee bewaarders is in die hospitaal opgeneem nadat hulle deur ŉ gevangene met ŉ mes gesteek is omdat hy glo aan ander gevangenes wou bewys het dat hy deel van die berugte 28-bende is. Die voorval het Sondagoggend by die Goodwood-gevangenis in Kaapstad gebeur. Simphiwe Xako, woordvoerder van die departement van korrektiewe dienste, het aan Maroela Media gesê die voorval het tussen 06:00 en 07:00 plaasgevind toe die bewaarders die selle oopgesluit het sodat die gevangenes kan gaan ontbyt eet. Volgens Xako het die betrokke gevangene aan ander gevangenes gesê hy is ŉ grootkop in die 28-bende. Toe hulle hom nie glo nie, het hy die bewaarders met ŉ mes aangeval om sy “bende-status” te bewys. Xako het gesê die bewaarders is ernstig beseer en is in ŉ hospitaal opgeneem. Hulle is egter reeds weer ontslaan. Die betrokke gevangene is in ŉ enkelsel toegesluit en die saak is by die polisie aangemeld en word ondersoek. Ná die voorval is ŉ groot operasie uitgevoer om die selle in die gevangenis vir wapens en ander verbode items te deursoek. Volgens Xako is vier selfgemaakte messe, ŉ selfoon en ŉ selfoonlaaier gevind.